Beredskabet arbejder hårdt på at begrænse skaderne på silo på Aars Varmeværk.

Branden, der onsdag formiddag brød ud på Aars Varmeværk, er under kontrol, men efterslukningsarbejdet er fortsat i fuld gang. Vesthimmerlands Beredskabscenter får assistence fra Thisted til efterslukningsarbejdet, som ventes at vare mindst resten af torsdagen. Torsdag morgen er det efterslukning af affald i en silo, der har beredskabets fokus, idet man ønsker at minimere skaderne på siloen. Det er et omfattende arbejde at få affaldet ud af siloen og få det efterslukket fuldstændig. Det vides endnu ikke, hvor omfattende skaderne på varmeværket er. Det er formentlig svejsegløder, der onsdag formiddag antændte noget affald, hvorfra ilden udviklede sig kraftigt.